pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กยศ. จัดประชุมหน่วยงานราชการ เตรียมความพร้อมหักเงินเดือนชำระหนี้รองรับ พ.ร.บ.ใหม่
วันอังคารที่ 1 พฤษภาคม 2561
กยศ. จัดประชุมหน่วยงานราชการ เตรียมความพร้อมหักเงินเดือนชําระหนี้รองรับ พ.ร.บ.ใหม่
กองทุนเงินให้กู้ยืมเพื่อการศึกษา (กยศ.) ร่วมกับกรมบัญชีกลางและกรมสรรพากร จัดงานสัมมนาการหักเงินเดือนผู้กู้ยืมเงิน กยศ. ตาม พ.ร.บ. กยศ. พ.ศ. 2560 สําหรับกลุ่มข้าราชการและลูกจ้างผ่านระบบจ่ายตรง
กองทุนเงินให้กู้ยืมเพื่อการศึกษา (กยศ.) ร่วมกับกรมบัญชีกลางและกรมสรรพากร จัดงานสัมมนาการหักเงินเดือนผู้กู้ยืมเงิน กยศ. ตาม พ.ร.บ. กยศ. พ.ศ. 2560 สําหรับกลุ่มข้าราชการและลูกจ้างผ่านระบบจ่ายตรง เพื่อสร้างความเข้าใจแก่หน่วยงานองค์กรนายจ้างภาคราชการกว่า 220 แห่ง เมื่อวันอังคารที่ 1 พฤษภาคม 2561 ณ โรงแรมรามาการ์เด้นส์ กรุงเทพฯ โดยได้รับเกียรติจากนางสาวสุทธิรัตน์ รัตนโชติ อธิบดีกรมบัญชีกลาง ให้เกียรติมาเป็นประธานในพิธีเปิดงาน และนางสาวพัดชา พงศ์กีรติยุต รองอธิบดีกรมสรรพากร ร่วมวงเสวนา
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “สืบเนื่องมาจากประกาศพระราชบัญญัติกองทุนเงินให้กู้ยืมเพื่อการศึกษา พ.ศ. 2560 มีผลบังคับใช้เมื่อวันที่ 26 กรกฎาคม 2560 ที่ผ่านมา ซึ่งในสาระสําคัญของกฎหมายดังกล่าวได้กําหนดให้องค์กรนายจ้างทั้งภาครัฐและเอกชน มีหน้าที่หักเงินได้พึงประเมินของพนักงานหรือลูกจ้างที่เป็นผู้กู้ยืม เพื่อชําระเงินกู้ยืมคืนตามจํานวนที่กองทุนแจ้งให้ทราบผ่านกรมสรรพากร ตามหลักเกณฑ์และวิธีการที่กองทุนกําหนด กองทุนจึงมีความจําเป็นต้องทําความเข้าใจ และเตรียมความพร้อมให้แก่หน่วยงานองค์กรนายจ้างทุกแห่ง โดยเริ่มดําเนินการจากหน่วยงานราชการก่อน รัฐวิสาหกิจ องค์กรอิสระ และภาคเอกชนตามลําดับ
สําหรับงานสัมมนาครั้งนี้ กองทุนได้เชิญกรมบัญชีกลางและกรมสรรพากร มาร่วมชี้แจงแนวปฏิบัติ หลักเกณฑ์เงื่อนไขและวิธีการหักเงินเดือน ให้แก่ผู้แทนหน่วยงานราชการที่มีการใช้ระบบจ่ายตรงเงินเดือน หรือ direct payment จํานวน 224 แห่ง ได้รับทราบ และร่วมมือกันดําเนินการตามพระราชบัญญัติดังกล่าว เพื่อส่งเสริมวินัยทางการเงินและความรับผิดชอบของข้าราชการและลูกจ้างที่เป็นผู้กู้ยืมกองทุน จํานวนกว่า 195,000 ราย ในการชําระเงินคืนเพื่อส่งต่อโอกาสทางการศึกษาให้กับนักเรียน นักศึกษารุ่นต่อไป”
รัฐบาลไทย-ข่าวทำเนียบรัฐบาล-โฆษกรัฐบาลแจงรัฐบาลให้ความช่วยเหลือผู้ประสบอุทกภัยครอบคลุมทุกกลุ่ม
วันอังคารที่ 24 มกราคม 2560
โฆษกรัฐบาลแจงรัฐบาลให้ความช่วยเหลือผู้ประสบอุทกภัยครอบคลุมทุกกลุ่ม
พลโท สรรเสริญ แก้วกําเนิด โฆษกประจําสํานักนายกรัฐมนตรี แจงรัฐบาลให้ความช่วยเหลือผู้ประสบอุทกภัยไม่ได้เป็นการทุ่มเทช่วยเหลือเฉพาะเรื่องใดเรื่องหนึ่ง แต่พิจารณาช่วยเหลือครอบคลุมทุกกลุ่ม
วันนี้ ( 24 ม.ค. 60) เวลา 14.45 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล ภายหลังเสร็จสิ้นการประชุมคณะรัฐมนตรี (ครม.) ซึ่งมี พลเอก ประยุทธ์ จันทร์โอชา นายกรัฐมนตรี เป็นประธานฯ พลโท สรรเสริญ แก้วกําเนิด โฆษกประจําสํานักนายกรัฐมนตรี ได้ชี้แจงกรณีการให้ความช่วยเหลือผู้ได้รับผลกระทบจากอุทกภัยว่า รัฐบาลชุดปัจจุบันให้ความช่วยเหลือประชาชนผู้ประสบอุทกภัยแต่ไม่ได้เป็นการทุ่มเทช่วยเหลือเฉพาะเรื่องใดเรื่องหนึ่ง แต่คํานึงให้ความช่วยเหลือที่ครอบคลุมทุกเรื่องเพื่อบรรเทาความเดือดร้อนของประชาชนในพื้นที่ทุกกลุ่ม เช่น การซ่อมแซมฟื้นฟู อุปกรณ์เครื่องมือ เครื่องใช้ต่าง ๆ ที่เป็นสาธารณูปโภคซึ่งสําคัญต่อการดํารงชีวิต ทั้งเรื่องการซ่อมแซมบ้านและที่อยู่อาศัย การช่วยเหลือผู้เสียชีวิต เป็นต้น จึงขอให้ประชาชนอย่ามองเพียงการให้ความช่วยเหลือในเรื่องด้านการเกษตรอย่างเดียวเท่านั้น แต่ควรมองให้ครอบคลุมทุกมิติ อย่างไรก็ตามการประชุมคณะกรรมการป้องกันและบรรเทาสาธารณภัยแห่งชาติ ซึ่งนายกรัฐมนตรี จะเป็นประธานการประชุมในวันพรุ่งนี้ (25 ม.ค.60) คาดว่าจะมีการกําหนดมาตรการต่าง ๆ ในการให้ความช่วยเหลือผู้ประสบอุทกภัยอย่างครบวงจรก่อนที่จะแจ้งให้รับทราบต่อไป
ส่วนที่มีหลายฝ่ายตั้งข้อสังเกตว่าทําไมรัฐบาลไม่จัดให้เป็นวาระพิเศษในการที่จะให้หน่วยงานต่าง ๆ เข้ามาตรวจสอบกรณีเรื่องของบริษัทโรลส์-รอยส์ ที่ได้ออกมายอมรับต่อสํานักงานปราบปรามการทุจริตของประเทศอังกฤษว่า ได้จ่ายสินบนให้กับเจ้าหน้าที่ไทยในการทําการซื้อขายเครื่องยนต์ของโรลส์รอยซ์ นั้น นายกรัฐมนตรี กล่าวว่า เรื่องนี้ไม่ใช่เป็นภาระหน้าที่ที่รัฐบาลจะต้องสั่ง เพราะมีหน่วยงานที่มีหน้าที่ที่จะต้องตรวจสอบเรื่องดังกล่าวอยู่แล้ว รวมไปถึงหน่วยงานซึ่งถูกพาดพิงถึง เช่น บริษัทการบินไทย จํากัด (มหาชน) ก็ได้มีการดําเนินการจัดตั้งคณะกรรมการภายในเพื่อตรวจสอบข้อมูลเรื่องดังกล่าวให้เป็นไปอย่างรวดเร็วในการติดต่อประสานขอข้อมูลโดยตรงไปยังสํานักงานปราบปรามการทุจริตของประเทศอังกฤษ (Serious Fraud Office: SFO) ขณะเดียวกันหน่วยงานที่เกี่ยวข้องซึ่งมีหน้าที่โดยตรงในการเข้าไปตรวจสอบ ทั้ง สํานักงานตรวจเงินแผ่นดิน (สตง.) สํานักงานคณะกรรมการป้องกันและปราบปรามการทุจริตแห่งชาติ (ป.ป.ช.) สํานักงานคณะกรรมการป้องกันและปราบปรามการทุจริตในภาครัฐ (ป.ป.ท.) ได้มีการขอข้อมูลเกี่ยวกับการทุจริตดังกล่าวไปยังสํานักงานปราบปรามการทุจริตของประเทศอังกฤษ (Serious Fraud Office: SFO) ด้วยเช่นกัน จึงขอให้ประชาชนไม่ต้องกังวลและสบายใจได้ พร้อมกล่าวยืนยันว่า รัฐบาลให้ความสําคัญในเรื่องนี้ โดยมีหน่วยงานที่มีหน้าที่โดยตรงเข้าไปตรวจสอบอยู่แล้วโดยไม่ต้องรอคําสั่งจากรัฐบาล
-------------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-สมอ. เปิดรับฟังความเห็นก่อนบังคับใช้มาตรฐานหลอดแอลอีดีขั้วคู่
วันพฤหัสบดีที่ 28 พฤศจิกายน 2562
สมอ. เปิดรับฟังความเห็นก่อนบังคับใช้มาตรฐานหลอดแอลอีดีขั้วคู่
สมอ. เปิดโอกาสให้ผู้ประกอบการ ผู้ที่เกี่ยวข้อง ร่วมแสดงความคิดเห็นร่างมาตรฐานหลอดแอลอีดีขั้วคู่ ที่ออกแบบเพื่อเปลี่ยนทดแทนหลอดฟลูออเรสเซนซ์ชนิดตรง ก่อนประกาศเป็นมาตรฐานบังคับ
สมอ. เปิดโอกาสให้ผู้ประกอบการ ผู้ที่เกี่ยวข้อง ร่วมแสดงความคิดเห็นร่างมาตรฐานหลอดแอลอีดีขั้วคู่ ที่ออกแบบเพื่อเปลี่ยนทดแทนหลอดฟลูออเรสเซนซ์ชนิดตรง ก่อนประกาศเป็นมาตรฐานบังคับ
นายวันชัย พนมชัย เลขาธิการสํานักงานมาตรฐานผลิตภัณฑ์อุตสาหกรรม เปิดเผยว่า ปัจจุบันผู้บริโภค หันมานิยมใช้หลอดไฟแอลอีดีเป็นจํานวนมาก เห็นได้จากยอดการนําเข้าที่เพิ่มสูงขึ้นอย่างต่อเนื่อง ส่วนหนึ่งมาจากคุณสมบัติด้านการประหยัดพลังงานของหลอดไฟแอลอีดี และมีความคงทนมากกว่าหลอดไฟทั่วไป แต่อย่างไรก็ตามหลอดไฟแอลอีดีเหล่านี้เป็นสินค้าที่ใช้ภายในอาคารและใช้ในที่อยู่อาศัย อาจเป็นอันตรายได้หากใช้สินค้าที่มีคุณภาพต่ํา สมอ. จึงจําเป็นต้องควบคุมคุณภาพ เพื่อความปลอดภัยและป้องกันความเสียหาย
อันอาจจะเกิดแก่ประชาชน ปัจจุบันในประเทศไทยมีผู้ทําสินค้าดังกล่าวจํานวน 195 ราย และมีผู้นําเข้าจํานวน 685 ราย สมอ. จึงได้กําหนดให้หลอดแอลอีดีขั้วคู่ที่ออกแบบเพื่อเปลี่ยนทดแทนหลอดฟลูออเรสเซนซ์ ชนิดตรง เป็นสินค้ามาตรฐานบังคับ
โดยมาตรฐานหลอดแอลอีดีขั้วคู่ที่จะกําหนดเป็นมาตรฐานบังคับนั้น มีจุดประสงค์เพื่อใช้ทดแทนหลอดฟลูออเรสเซนซ์ที่มีขั้วหลอดแบบเดียวกัน กําลังไฟฟ้าที่กําหนด ไม่เกิน 125 W แรงดันไฟฟ้าที่กําหนด ไม่เกิน 250 V ซึ่งมีการทดสอบด้านความปลอดภัย เช่น สามารถทนความร้อนได้หากเกิดอุณหภูมิสูงกว่าปกติที่ขั้วหลอด ไม่ลามไฟ ไม่ก่อให้เกิดอันตรายในระหว่างการสับเปลี่ยนและการสัมผัสหลอดไฟ
โดยไม่ได้ตั้งใจในระหว่างการใช้งาน รวมถึงการทดสอบแสงจากหลอดไฟ โดยจะต้องไม่เป็นอันตรายต่อดวงตาของผู้บริโภค เป็นต้น
เลขาธิการ สมอ. กล่าวเพิ่มเติมว่า เพื่อไม่ให้เกิดผลกระทบกับผู้ประกอบการและผู้เกี่ยวข้อง
ก่อนการบังคับใช้มาตรฐาน สมอ. ได้เปิดรับฟังความคิดเห็นของผู้ที่เกี่ยวข้อง เพื่อนําผลที่ได้เสนอต่อคณะกรรมการมาตรฐานผลิตภัณฑ์อุตสาหกรรม (กมอ.) เพื่อประกอบการพิจารณาก่อนมีการดําเนินการตามขั้นตอนทาง กฎหมายเพื่อการประกาศใช้ต่อไป ผู้ประสงค์จะแสดงความคิดเห็นสามารถส่งข้อเสนอได้ที่ www.tisi.go.th หรือ ส่งหนังสือถึงสํานักงานมาตรฐานผลิตภัณฑ์อุตสาหกรรม ตั้งแต่บัดนี้เป็นต้นไป
จนถึงวันที่ 5 ธันวาคม 2562 และ สามารถดูรายละเอียดการกําหนดมาตรฐาน ได้ที่ www.tisi.go.th
ในหัวข้อมาตรฐานบังคับ หรือติดต่อที่กอง กฎหมาย สมอ. โทรศัพท์ 0 2202 3522
รัฐบาลไทย-ข่าวทำเนียบรัฐบาล-คำกราบบังคมทูลถวายราชสดุดีเฉลิมพระเกียรติถวายพระพรชัยมงคล พระบาทสมเด็จพระเจ้าอยู่หัวพิธีทางศาสนามหามงคล 5 ศาสนา เนื่องในโอกาสวันเฉลิมพระชนมพรรษา 28 กรกฎาคม 2562
วันพุธที่ 24 กรกฎาคม 2562
คํากราบบังคมทูลถวายราชสดุดีเฉลิมพระเกียรติถวายพระพรชัยมงคล พระบาทสมเด็จพระเจ้าอยู่หัวพิธีทางศาสนามหามงคล 5 ศาสนา เนื่องในโอกาสวันเฉลิมพระชนมพรรษา 28 กรกฎาคม 2562
โดย พลเอก ประยุทธ์ จันทร์โอชา นายกรัฐมนตรี วันพุธที่ 24 กรกฎาคม 2562 เวลา 08.15 น.
ขอเดชะฝ่าละอองธุลีพระบาทปกเกล้าปกกระหม่อม
ข้าพระพุทธเจ้า พลเอก ประยุทธ์ จันทร์โอชา นายกรัฐมนตรี พร้อมด้วยผู้นําศาสนา คณะรัฐมนตรีและคู่สมรส ประธานองค์กรตามรัฐธรรมนูญ และข้าราชการทุกหมู่เหล่า ที่มาชุมนุมพร้อมกัน ณ ที่นี้ มีความปลื้มปีติเป็นล้นพ้นที่ได้มาร่วมกันจัดพิธีทางศาสนามหามงคล 5 ศาสนา เพื่อถวายเป็นพระราชกุศลเนื่องในศุภวาระมหามงคลวันเฉลิมพระชนมพรรษา วันที่ 28 กรกฎาคม 2562
ข้าพระพุทธเจ้าทั้งหลาย ล้วนสํานึกซาบซึ้งในพระมหากรุณาธิคุณอย่างหาที่สุดมิได้ ที่ใต้ฝ่าละอองธุลีพระบาททรงปฏิบัติบําเพ็ญพระราชกรณียกิจนานัปการ เพื่อสร้างความสุขสวัสดีให้พสกนิกรชาวไทยถ้วนหน้าและมีคุณภาพชีวิตที่ดีอย่างยั่งยืน อีกทั้ง ทรงเป็นองค์เอกอัครศาสนูปถัมภก ทรงทํานุบํารุงทุกศาสนาในพระราชอาณาจักรให้มีความเจริญรุ่งเรืองปวงข้าพระพุทธเจ้าจักเทิดทูนสถิตเสถียรไว้ในดวงใจสืบไป
ณ มหามงคลสมัยแห่งวันเฉลิมพระชนมพรรษา 2562 นี้ ข้าพระพุทธเจ้าทั้งหลายขอพระราชทานถวายพระพรชัยมงคล ขออัญเชิญพลานุภาพคุณพระศรีรัตนตรัยและอํานาจสรรพสิ่งศักดิ์สิทธิ์ทั่วสากล โปรดอภิบาลรักษาให้ใต้ฝ่าละอองธุลีพระบาท ทรงพระเจริญด้วยจตุรพิธพรชัย พระบารมีแผ่ไพศาล ทรงพระเกษมสําราญมีพระราชประสงค์จํานงหมายสิ่งใด ขอจงสัมฤทธิ์ดั่งพระราชหฤทัยปรารถนา สถิตเป็นมิ่งขวัญปกเกล้าแก่ปวงข้าพระพุทธเจ้า และเหล่าพสกนิกร ตราบกาลนิรันดร์
ด้วยเกล้าด้วยกระหม่อม ขอเดชะ
---------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-สาเหตุใดจึงไม่ควรใส่หน้ากากอนามัย และ Face shield ให้แก่เด็กทารก ??
วันเสาร์ที่ 15 สิงหาคม 2563
สาเหตุใดจึงไม่ควรใส่หน้ากากอนามัย และ Face shield ให้แก่เด็กทารก ??
มีคําอธิบายอย่างไรบ้างนะ
รัฐบาลไทย-ข่าวทำเนียบรัฐบาล-สถานเอกอัครราชทูต ณ บันดาร์เสรีเบกาวันนำอาหารไทยไปมอบให้แก่นักศึกษาไทยที่ศึกษาอยู่ในมหาวิทยาลัยในบรูไน 3 แห่ง จำนวนรวม 42 คน  [กระทรวงการต่างประเทศ]
วันอังคารที่ 19 พฤษภาคม 2563
สถานเอกอัครราชทูต ณ บันดาร์เสรีเบกาวันนําอาหารไทยไปมอบให้แก่นักศึกษาไทยที่ศึกษาอยู่ในมหาวิทยาลัยในบรูไน 3 แห่ง จํานวนรวม 42 คน  [กระทรวงการต่างประเทศ]
สถานเอกอัครราชทูต ณ บันดาร์เสรีเบกาวันนําอาหารไทยไปมอบให้แก่นักศึกษาไทยที่ศึกษาอยู่ในมหาวิทยาลัยในบรูไน 3 แห่ง จํานวนรวม 42 คน ในช่วงสถานการณ์การแพร่ระบาดโควิด-19
เมื่อวันที่ 13 พฤษภาคม 2563 น.ส. วันทนีย์ วิพุธวงศ์สกุล เอกอัครราชทูต ณ บันดาร์เสรีเบกาวัน นายรุจ ธรรมมงคล อัครราชทูต และนางประเทืองทิพย์ ศิริวิเทศ อัครราชทูตที่ปรึกษา ได้นําอาหารไทยไปมอบให้กับนักศึกษาไทยที่ศึกษาอยู่ในมหาวิทยาลัยในบรูไน 3 แห่ง ได้แก่ มหาวิทยาลัย Universiti Perguruan Ugama Seri Begawan (KUPU-SB) จํานวน 5 คน มหาวิทยาลัย Universiti Islam Sultan Sharif Ali (UNISSA) จํานวน 34 คน และมหาวิทยาลัย Universiti Brunei Darussalam (UBD) จํานวน 3 คน
ในโอกาสนี้ เอกอัครราชทูตและอัครราชทูตได้ให้กําลังใจพร้อมทั้งสอบถามความเป็นอยู่ของนักศึกษาซึ่งอยู่ระหว่างปิดภาคการศึกษา และได้รับทราบว่านักศึกษาทุกคนมีสุขภาพแข็งแรง มีกําลังใจดี และทางมหาวิทยาลัยทั้ง 3 แห่งได้ให้การดูแลนักศึกษาไทยเป็นอย่างดี
รัฐบาลไทย-ข่าวทำเนียบรัฐบาล-ก.อุตฯ นำคณะผู้บริหารลงพื้นที่เยี่ยมชมสถานประกอบกิจการผลิตภัณฑ์เซรามิก จ.ลำปาง
วันอังคารที่ 15 มกราคม 2562
ก.อุตฯ นําคณะผู้บริหารลงพื้นที่เยี่ยมชมสถานประกอบกิจการผลิตภัณฑ์เซรามิก จ.ลําปาง
นายอุตตม สาวนายน รัฐมนตรีว่าการกระทรวงอุตสาหกรรม ลงพื้นที่เยี่ยมชม บริษัท รอยัล เซรามิก จํากัด สถานประกอบการผลิตภัณฑ์เซรามิก
เมื่อวันที่ 14 มกราคม 2562 นายอุตตม สาวนายน รัฐมนตรีว่าการกระทรวงอุตสาหกรรม ลงพื้นที่เยี่ยมชม บริษัท รอยัล เซรามิก จํากัด สถานประกอบการผลิตภัณฑ์เซรามิก โดยมี นายสันติ กีระนันทน์ผู้ช่วยรัฐมนตรีประจํากระทรวงอุตสาหกรรม นายสุวินัย ต่อศิริสุข เลขานุการรัฐมนตรีว่าการกระทรวงอุตสาหกรรม นายพสุ โลหารชุน ปลัดกระทรวงอุตสาหกรรม นางสาวนิสากร จึงเจริญธรรม นายสุรพล ชามาตย์ รองปลัดกระทรวงอุตสาหกรรม และคณะผู้บริหารกระทรวงอุตสาหกรรม ร่วมเยี่ยมชม
มี นายนิยม และนางอรัญญา เชาว์กิตติโสภณ ให้การต้อนรับ
บริษัท รอยัล เซรามิก จํากัด เป็นสถานประกอบการผลิตผลิตภัณฑ์เซรามิกที่เป็นเครื่องใช้บนโต๊ะอาหาร ซึ่งได้รับการสนับสนุนจากกระทรวงอุตสาหกรรม ด้านสินเชื่อกองทุนพัฒนาเอสเอ็มอี ตามแนวประชารัฐ เพื่อใช้ในการพัฒนาเทคโนโลยีการขึ้นรูปผลิตภัณฑ์ ด้วยเครื่อง ISO Static Press และ Robot เพื่อเพิ่มคุณภาพสินค้าและเป็นการลดต้นทุนในการผลิต พร้อมทั้งเป็นการเพิ่มขีดความสามารถในการแข่งขันในตลาดโลกได้ ทั้งนี้สินค้าของบริษัทฯ เป็นสินค้าที่มีคุณภาพผ่านมาตรฐาน Food Contact
รัฐบาลไทย-ข่าวทำเนียบรัฐบาล-รัฐบาลมุ่งแก้ปัญหาเศรษฐกิจ “รวยกระจุก จนกระจาย”
วันศุกร์ที่ 6 ตุลาคม 2560
รัฐบาลมุ่งแก้ปัญหาเศรษฐกิจ “รวยกระจุก จนกระจาย”
เพื่อให้ประชาชนทุกระดับสามารถดําเนินชีวิตได้อย่างเหมาะสม ผู้ด้อยโอกาสและผู้มีรายได้น้อยมีโอกาสทางสังคมมากขึ้น ด้วยการเข้าถึงแหล่งเงินทุนและลดภาระค่าครองชีพอย่างเหมาะสม
รัฐบาลมุ่งแก้ปัญหาเศรษฐกิจ “รวยกระจุก จนกระจาย”
การพัฒนาเศรษฐกิจและสังคมของรัฐบาลในปี 2560 มีแนวโน้มที่ดีขึ้นหลายด้าน หลังจากเมื่อ 3-4 ปีก่อน การเติบโตทางเศรษฐกิจของประเทศติดลบอันเนื่องมาจากความขัดแย้งและความไม่สงบในบ้านเมือง โดยการส่งออกสินค้าและภาคธุรกิจท่องเที่ยวเป็นไปอย่างน่าพอใจ ขณะที่รัฐบาลพยายามกระตุ้นการลงทุนภายในประเทศและเศรษฐกิจฐานราก เพื่อให้ประชาชนทุกระดับสามารถดําเนินชีวิตได้อย่างเหมาะสม ผู้ด้อยโอกาสและผู้มีรายได้น้อยมีโอกาสทางสังคมมากขึ้น ด้วยการเข้าถึงแหล่งเงินทุนและลดภาระค่าครองชีพอย่างเหมาะสม
นายสุวิชญ โรจนวานิช ผู้อํานวยการสํานักงานเศรษฐกิจการคลัง เผยว่า โครงสร้างทางเศรษฐกิจของประเทศยึดโยงกับการส่งออกสินค้าและบริการถึงร้อยละ 75 ของผลิตภัณฑ์มวลรวมภายในประเทศ (GDP) เมื่อการส่งออกดีขึ้น จึงส่งผลให้อัตราการเติบโตทางเศรษฐกิจโดยรวมดีขึ้นตามไปด้วย โดยการเติบโตของเศรษฐกิจในระดับมหภาคจะช่วยให้เศรษฐกิจระดับฐานราก ซึ่งทําหน้าที่ผลิตสินค้าทางการเกษตร ค้าขายในชุมชน และรับจ้างในกิจกรรมต่าง ๆ ได้รับอานิสงส์ด้วยเช่นเดียวกัน
นอกจากนี้ รัฐบาลให้ความสําคัญกับการเติบโตทางเศรษฐกิจในระดับภูมิภาคเป็นอย่างมาก โดยได้มุ่งเน้นการลงทุนโครงสร้างพื้นฐานทั่วประเทศ จัดทํานโยบายเขตเศรษฐกิจพิเศษ ระเบียงเศรษฐกิจภาคตะวันออก ส่งเสริมธุรกิจ Startup และ SMEs กระตุ้นการลงทุนภาครัฐระดับจังหวัดและตําบล หรือแม้แต่ออกมาตรการช่วยเหลือประชาชนในระดับบุคคลและครัวเรือน เช่น โครงการบัตรสวัสดิการแห่งรัฐ การพัฒนาเกษตรกรสู่ Smart Farmer เป็นต้น
“กลไกประชารัฐ” หรือความร่วมมือระหว่างรัฐบาล ภาคเอกชน และประชาสังคม เป็นแนวคิดหลักในการพัฒนาทุกด้าน โดยเฉพาะการยกระดับเศรษฐกิจชุมชนให้เติบโตไปข้างหน้า โดยรัฐบาลได้สนับสนุนโครงการต่าง ๆ ที่ริเริ่มจากประชาชนในท้องถิ่น และให้ประชาชนในท้องถิ่นมีส่วนร่วมในการพัฒนา ช่วยสร้างงานสร้างอาชีพและเพิ่มรายได้ให้แก่คนไทย
สําหรับการแก้ปัญหาความเหลื่อมล้ําของคนในสังคมผ่านมาตรการทางเศรษฐกิจที่น่าสนใจของรัฐบาล คือ การเรียกเก็บภาษีในอัตราก้าวหน้า เพื่อลดภาระของประชาชนผู้มีรายได้น้อย และให้ผู้ที่มีศักยภาพสูงกว่าร่วมรับผิดชอบต่อส่วนรวม เป็นการเฉลี่ยทุกข์สุขและดูแลกันอย่างเหมาะสม เช่น ภาษีการรับมรดก ภาษีที่ดินและสิ่งปลูกสร้าง หรือภาษีสรรพสามิตที่เรียกเก็บจากสินค้าฟุ่มเฟือยที่ส่งผลเสียต่อสุขภาพ เป็นต้น
ภาพ/ข่าว : กลุ่มสื่อสารเชิงกลยุทธ์ สํานักโฆษก
รัฐบาลไทย-ข่าวทำเนียบรัฐบาล-รมว.มท. เป็นประธานในพิธีสดุดีกองอาสารักษาดินแดน เนื่องในวันคล้ายวันสถาปนาฯ ครบรอบ 65 ปี  พร้อมให้โอวาทและมอบรางวัลเพื่อเป็นขวัญกำลังใจแก่สมาชิก อส. ที่มีผลงานดีเด่น
วันศุกร์ที่ 8 กุมภาพันธ์ 2562
รมว.มท. เป็นประธานในพิธีสดุดีกองอาสารักษาดินแดน เนื่องในวันคล้ายวันสถาปนาฯ ครบรอบ 65 ปี  พร้อมให้โอวาทและมอบรางวัลเพื่อเป็นขวัญกําลังใจแก่สมาชิก อส. ที่มีผลงานดีเด่น
รมว.มท. เป็นประธานในพิธีสดุดีกองอาสารักษาดินแดน เนื่องในวันคล้ายวันสถาปนาฯ ครบรอบ 65 ปี พร้อมให้โอวาทและมอบรางวัลเพื่อเป็นขวัญกําลังใจแก่สมาชิก อส. ที่มีผลงานดีเด่น
วันนี้ (8 ก.พ. 62) เวลา 13.30 น. ณ ห้องมัฆวานรังสรรค์ สโมสรทหารบก (ถนนวิภาวดี) กรุงเทพมหานคร นายกองใหญ่ อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะผู้บัญชาการกองอาสารักษาดินแดน เป็นประธานในพิธีสดุดีกองอาสารักษาดินแดน เนื่องในโอกาสวันคล้ายวันสถาปนากองอาสารักษาดินแดน (10 กุมภาพันธ์ ของทุกปี) ครบรอบ 65 ปี โดยมี นายกองเอก สุธี มากบุญ รองผู้บัญชาการกองอาสารักษาดินแดน นายกองเอก ฉัตรชัย พรหมเลิศ ผู้ช่วยผู้บัญชาการกองอาสารักษาดินแดน พร้อมด้วยผู้บริหารระดับสูงของกระทรวงมหาดไทย และผู้บริหารของกรมการปกครอง ตลอดจนสมาชิกอาสารักษาดินแดน เข้าร่วมพิธี โดยมี นายกองเอก อาทิตย์ บุญญะโสภัต หัวหน้าฝ่ายอํานวยการ กองบัญชาการกองอาสารักษาดินแดน กล่าวรายงาน
ในการนี้ รัฐมนตรีว่าการกระทรวงมหาดไทย ประธานพิธีฯ ได้ร่วมแสดงความยินดีกับอาสารักษาดินแดน ทุกคนที่ได้รับมอบเครื่องหมาย “รักษาดินแดนยิ่งชีพ” และ “เข็มอาสารักษาดินแดนสดุดี” รางวัลกองร้อย อส. ที่มีผลงานดีเด่น ประจําปี 2561 รางวัลกองร้อยมาตรฐาน และรางวัลสมาชิก อส. ผู้ปฏิบัติงานดีเด่นในรอบปี พ.ศ.2561 ซึ่งพิธีดังกล่าวจัดขึ้นเป็นประจําทุกปี เพื่อเป็นการรําลึกถึงเหล่าบรรดาสมาชิกกองอาสารักษาดินแดนผู้เสียสละ และกล้าหาญปกป้องบ้านเมืองให้รอดพ้นจากภัยอันตรายต่างๆ พร้อมกล่าวให้โอวาทแก่อาสารักษาดินแดน โดยหยิบยกความตอนหนึ่ง ในพระบรมราโชวาทของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่พระองค์ทรงพระราชทานให้แก่เจ้าหน้าที่ และสมาชิกกองอาสารักษาดินแดน เนื่องในพิธีสวนสนาม และพระราชทานธงประจํากองอาสารักษาดินแดน เมื่อวันที่ 24 มิถุนายน 2497 ความว่า “ขอให้เจ้าหน้าที่กองอาสารักษาดินแดน ได้ตั้งใจปฏิบัติหน้าที่ โดยพยายามฝึกสอน อบรมประชาชน ให้เข้าใจกิจการในหน้าที่ของตน ทั้งในส่วนตัวของบุคคล ของครอบครัว ของหมู่บ้านที่เขาอาศัยอยู่ ตลอดจนชาติบ้านเมืองในที่สุด เพื่อได้มีความสามัคคีร่วมมือร่วมใจกัน ที่จะช่วยป้องกันภัยอันตราย และรักษาความสงบในท้องถิ่นของตน ด้วยความองอาจ กล้าหาญ และซื่อสัตย์สุจริต เพื่อชาติบ้านเมือง และความเป็นเอกราชของเราจะได้วัฒนาถาวร”
จากนั้น ประธานพิธีฯ ได้มอบนโยบายในการปฏิบัติงานประจําปี 2562 โดยขอให้ผู้บังคับบัญชา เจ้าหน้าที่ และสมาชิกกองอาสารักษาดินแดน ได้น้อมนําพระบรมราโชวาทข้างต้น มาเป็นหลักในการปฏิบัติหน้าที่ของตน ทั้งให้ร่วมกับฝ่ายปกครอง ทหาร ตํารวจ ในการขับเคลื่อนนโยบายของรัฐบาล และกระทรวงมหาดไทย อย่างเข้มแข็งและจริงจัง เพื่อบรรลุผลสัมฤทธิ์ในการเทิดทูนสถาบันพระมหากษัตริย์ การปฏิบัติงานตามโครงการจิตอาสาพระราชทานตามแนวพระราชดําริ การรักษาความสงบเรียบร้อยและความมั่นคงภายในประเทศ การป้องกันและบรรเทาสาธารณภัย การสร้างความปรองดองสมานฉันท์ การป้องกันและปราบปรามและบําบัดฟื้นฟูผู้เสพยาเสพติด การปราบปรามการค้ามนุษย์ การป้องกันและปราบปรามการทําลายทรัพยากรธรรมชาติ รวมทั้งการแก้ไขปัญหาความเดือดร้อนของพี่น้องประชาชน เพื่อประโยชน์สุขของประชาชนและความมั่นคงของประเทศชาติอย่างยั่งยืนสืบไป.
รัฐบาลไทย-ข่าวทำเนียบรัฐบาล-S2S พัฒนาผู้พิการอย่างยั่งยืน
วันศุกร์ที่ 7 กรกฎาคม 2560
S2S พัฒนาผู้พิการอย่างยั่งยืน
เพื่อให้ผู้พิการได้พัฒนาศักยภาพที่ตนเองมีอย่างเต็มที่ และมีพื้นที่ได้แสดงความสามารถให้เป็นที่ประจักษ์ต่อสังคม
ต่อจากนี้ไป ขอเชิญรับฟังไทยคู่ฟ้า ครับ
รัฐบาลสนับสนุนให้ผู้พิการได้รับการพัฒนาศักยภาพและภาคภูมิใจในตนเองผ่านโครงการพัฒนานักร้องนักดนตรีผู้ที่บกพร่องทางการมองเห็นในที่สาธารณะ หรือ S2S : From Street to Star ซึ่งที่ผ่านมาได้รับความร่วมมือจากภาคเอกชนและค่ายเพลงเปิดพื้นที่ให้ผู้พิการได้แสดงความสามารถจนเป็นที่ชื่นชอบของประชาชน พร้อมทั้งเซ็นสัญญาเป็นศิลปินในสังกัดช่วยพัฒนาทักษะฝีมือของผู้พิการจนยึดเป็นอาชีพ สร้างรายได้เลี้ยงดูตนเองและครอบครัวได้ ทั้งนี้ รัฐบาลมุ่งหวังให้ประชาชนปรับมุมมองที่มีต่อผู้พิการว่าทุกชีวิตคือพลังของชาติภายใต้ศักยภาพและความถนัดของแต่ละคน พร้อมทั้งได้กําหนดนโยบายดูแลคุณภาพชีวิตผู้พิการทุกด้านให้มีโอกาสเท่าเทียมกับผู้อื่น และยังช่วยส่งเสริมภาพลักษณ์ที่ดีของไทยในสายตาต่างประเทศอีกด้วย
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-บตท. ขยายช่องทางช่วยคนมีบ้าน
วันจันทร์ที่ 26 มิถุนายน 2560
บตท. ขยายช่องทางช่วยคนมีบ้าน
บตท. สนองนโยบายรัฐ  ช่วยคนรายได้น้อยมีบ้านเป็นของตัวเอง กฎหมายผ่านฉลุย เพิ่มช่อง “รับซื้อสินเชื่อบ้านผ่าน เช่าซื้อ – เช่าลิสซิ่ง”
นางวสุกานต์ วิศาลสวัสดิ์ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) รัฐวิสาหกิจ สังกัดกระทรวงการคลัง เปิดเผยว่า "การประชุมสภานิติบัญญัติแห่งชาติได้ลงมติเห็นชอบร่างพระราชบัญญัติแก้ไขเพิ่มเติมพระราชกําหนดบรรษัทตลาดรองสินเชื่อที่อยู่อาศัย พ.ศ.2540 พ.ศ. .... ซึ่งพระราชบัญญัติดังกล่าวเป็นการเตรียมพร้อมเพื่อรองรับการพัฒนาของตลาดอสังหาริมทรัพย์ที่จะต้องตอบสนองต่อวิถีการดําเนินชีวิตหรือ Lifestyle และการพัฒนาของเครื่องมือทางการเงินที่เปลี่ยนไป เพื่อเป็นทางเลือกให้มีแหล่งเงินทุน ช่วยให้ประชาชนมีที่อยู่อาศัยและช่วยให้เศรษฐกิจมีการขยายตัวต่อเนื่อง
สําหรับสาระสําคัญของการแก้ไขเพิ่มเติมกฎหมายฉบับนี้ คือการขยายขอบเขตการทําธุรกรรมจากเดิมที่ บรรษัทตลาดรองสินเชื่อที่อยู่อาศัยสามารถซื้อกองสินเชื่อที่อยู่อาศัยจากผู้ขายสินเชื่อ 2 กลุ่มคือ สถาบันการเงิน และ ผู้ประกอบธุรกิจอสังหาริมทรัพย์ โดยเพิ่มให้สามารถซื้อกองสินเชื่อจากผู้ประกอบธุรกิจที่ให้สินเชื่อโดยการรับจํานองอสังหาริมทรัพย์ ให้เช่าซื้อ หรือ ให้เช่าแบบลิสซิ่งได้ โดยบรรษัทตลาดรองสินเชื่อที่อยู่อาศัยจะนํากองสินเชื่อเหล่านี้มาหนุนหลังและออกหลักทรัพย์เพื่อระดมทุนจากตลาดทุนและส่งต่อไปสู่ตลาดเงิน โดยประโยชน์จากการแก้ไขเพิ่มเติมกฎหมายดังกล่าวมีดังนี้
1. ช่วยเสริมสภาพคล่องให้กับภาคธุรกิจอสังหาริมทรัพย์ ผู้ประกอบธุรกิจ มีทางเลือกในการเข้าถึงแหล่งเงินทุนได้มากขึ้น
2. พัฒนาตลาดผลิตภัณฑ์สินเชื่อที่อยู่อาศัย ให้มีหลายรูปแบบ เป็นการเพิ่มทางเลือกให้กับประชาชนที่มีรายได้น้อยสามารถเข้าถึงแหล่งเงินทุนได้ สามารถมีบ้านเป็นของตัวเองได้มากขึ้น สอดคล้องกับยุทธศาสตร์ของประเทศ ในเรื่องการพัฒนาคุณภาพชีวิตและความเป็นอยู่ของประชาชนให้ดียิ่งขึ้น
3. พัฒนาตลาดทุนให้มีผลิตภัณฑ์ทางการเงินใหม่ๆ ที่สามารถลดความเสี่ยงให้กับนักลงทุน เพื่อให้เป็นทางเลือกกว้างขวางมากยิ่งขึ้น
4. ช่วยให้เศรษฐกิจเติบโตอย่างยั่งยืนผ่านการขยายตัวของภาคอสังหาริมทรัพย์
โดย บตท. เชื่อมั่นว่าการขยายขอบเขตการทําธุรกรรม จะสามารถรองรับแนวโน้มการเปลี่ยนแปลงที่จะเกิดขึ้น และที่สําคัญช่วยประชาชนให้มีคุณภาพชีวิตด้านที่อยู่อาศัยที่ดีขึ้น ทําให้เกิดความมั่นคงด้านที่อยู่อาศัย รวมทั้งช่วยพัฒนาภาคอสังหาริมทรัพย์ และตลาดทุนตามพันธกิจของ บตท. และส่งผลต่อการขยายตัวของระบบเศรษฐกิจ"
สื่อมวลชนต้องการข้อมูลเพิ่มเติม กรุณาติดต่อ
• ฝ่ายสื่อสารองค์กร บรรษัทตลาดรองสินเชื่อที่อยู่อาศัย (บตท.) – โทร. 02-018-3666 ต่อ 3627 หรือ E-mail : chidkwan_h@smc.or.th
รัฐบาลไทย-ข่าวทำเนียบรัฐบาล-พาณิชย์ดันนักธุรกิจภาคเหนือ “โกอินเตอร์”
วันพุธที่ 3 พฤษภาคม 2560
พาณิชย์ดันนักธุรกิจภาคเหนือ “โกอินเตอร์”
นางอภิรดี ตันตราภรณ์ รัฐมนตรีว่าการกระทรวงพาณิชย์เปิดเผยแนวทางการผลักดันนักธุรกิจภูมิภาคเจาะตลาดประเทศเพื่อนบ้านเพื่อพัฒนาต่อยอดสู่ตลาดโลกโดยใช้ “ศูนย์ส่งเสริมและพัฒนาการประกอบธุรกิจการค้า” (Asean Design & Business Centre)
เป็นศูนย์กลางในการพัฒนาผู้ประกอบการ จัดแสดงตัวอย่างสินค้า เชื่อมโยงการค้ายกระดับสินค้าและบริการภาคเหนือสู่สากล
ศูนย์ส่งเสริมและพัฒนาการประกอบธุรกิจการค้าหรือ Asean Design & Business Centre เป็นศูนย์ ที่กระทรวงพาณิชย์จัดตั้งขึ้น อยู่บนพื้นที่ย่านถนนสิงหราช ตําบลศรีภูมิ อําเภอเมือง จังหวัดเชียงใหม่ เป็นอาคาร 2 ชั้น พื้นที่ใช้สอยประมาณ 1,300 ตารางเมตร ให้เป็นศูนย์กลางในการอํานวยความสะดวกให้แก่ผู้ประกอบการ SMEs และผู้สนใจทั่วไปในพื้นที่ภาคเหนือ เพื่อจัดกิจกรรมเชื่อมโยงและขยายเครือข่ายผู้ประกอบการไทยกับประเทศเพื่อนบ้าน โดยมีพื้นที่แสดงและจําหน่ายสินค้าของผู้ประกอบการในที่เดียวกัน (One-Stop Integrated and Business Destination) โดยได้แบ่งพื้นที่บริเวณชั้น 1 ประมาณ 700 ตารางเมตรเป็นโซนต่างๆได้แก่ โซนสร้างสรรค์ผลิตภัณฑ์ท้องถิ่นภาคเหนือสู่งานออกแบบร่วมสมัย โซนสินค้าแฟชั่นและ สิ่งทอ โซนสินค้าไลฟ์สไตล์ของใช้และของตกแต่งบ้าน โซนผู้ประกอบการพื้นที่ภาคเหนือที่ได้รับรางวัลออกแบบดีเด่น โซนสินค้าจากนักออกแบบรุ่นใหม่ โซนสินค้า OTOP จังหวัดภาคเหนือ ส่วนชั้น 2 เป็นพื้นที่แสดงสินค้าของผู้ประกอบการจากประเทศกัมพูชา สปป.ลาว เมียนมาและเวียดนาม (ClMV) แบ่งเป็นโซนอาหารและเครื่องดื่ม สินค้าแฟชั่นและสิ่งทอ ผลิตภัณฑ์ไลฟ์สไตล์ ผลิตภัณฑ์สปาและเครื่องประทินผิว
ทั้งนี้ได้มอบหมายให้สํานักงานพาณิชย์จังหวัดเชียงใหม่เป็นเจ้าภาพหลักในการดําเนินการพิจารณาคัดเลือกสินค้าของผู้ประกอบการเพื่อนํามาแสดงภายในศูนย์ฯ เชื่อมโยงการค้าสําหรับผู้ประกอบการสินค้า OTOP สมาชิก BIZ Club การจัดกิจกรรมเจรจาการค้าระหว่างผู้ประกอบการไทยกับผู้ประกอบการค้าต่างประเทศ จัดอบรมสัมมนา และสัมมนาเชิงปฏิบัติการด้านการพัฒนาผลิตภัณฑ์ การพัฒนาตลาดการพัฒนาสินค้าเพื่อมุ่งสู่ตลาดเฉพาะ รวมทั้งผลักดันและพัฒนาให้เป็นตลาดกลางสินค้า โดยศูนย์ฯ จะพิจารณาคัดเลือกผู้ประกอบการเข้าร่วมงานแสดงและจําหน่ายสินค้าระดับประเทศ เมื่อเร็วๆ นี้ ได้พิจารณาคัดเลือกผู้มีคุณสมบัติเข้าร่วมงานแสดงสินค้าอาหาร THAIFEX-World of Food Asia 2017 ซึ่งจะจัดขึ้นระหว่างวันที่ 31 พฤษภาคม – 4 มิถุนายน 2560 ณ ศูนย์การค้าอิมแพคเมืองทองธานี
“การจัดตั้งศูนย์ส่งเสริมและพัฒนาการประกอบธุรกิจการค้าขึ้น ณ จังหวัดเชียงใหม่นับเป็นโอกาส อันดี สําหรับนักธุรกิจในพื้นที่ภาคเหนือได้ใช้สถานที่ในการแสดงสินค้า ติดต่อนัดหมายเจรจาธุรกิจ รวมทั้งเป็นศูนย์กลางการเรียนรู้ การอํานวยความสะดวกทางการค้าและการตลาดให้กับผู้ประกอบการ การเชื่อมโยงสินค้าดาวเด่น สินค้า GI สินค้านวัตกรรมของกลุ่มจังหวัดภาคเหนือและภาคอื่นๆ เพื่อส่งออกไปยังตลาดประเทศเพื่อนบ้านเชื่อมโยงสู่อาเซียนและตลาดโลกต่อไป” นางอภิรดี กล่าว